Valens

Valens (täisnimi Flavius Julius Valens Augustus; 328 Cibalae – 9. august 378 Adrianoopol) oli Ida-Rooma keiser aastatel 364–378.

Ta oli keiser Valentinianus I noorem vend, kelle Valentinianus troonile saades oma kaasvalitsejaks nimetas ja Rooma riigi idaosa valitsema määras.

Tema valitsusaega iseloomustasid pidevad sise- ja väliskonfliktid: aastatel 365–366 toimunud Procopiuse mäss, alates 367. aastast konfliktid Sassaniidide riigiga ja alates 376. aastast kaitsesõda pealetungivate läänegootide vastu.

Valens langes 378. aastal toimunud Adrianoopoli lahingus, kus Rooma väed läänegootidelt hävitavalt lüüa said.

Kategooria:Vana-Rooma keisrid
Kategooria:Bütsantsi keisrid
Kategooria:Sündinud 328
Kategooria:Surnud 378